L. Žitňanská, poslankyňa: (2008-06-25):
Vážny problém je ale aj návšteva ministra Počiatka na jachte J & T v Monaku. Musí to byť vážny problém, keď k tomu cíti potrebu hovoriť na tlačovke premiér, a to veľmi ostrými slovami. Sám pán minister to označil za chybu a tlačovku zvolala aj finančná skupina J & T. Odpovedám pánu poslancovi Mikloškovi. Ja si myslím, že finančná skupina J & T zvolala tlačovku na to, aby nám povedala, že Slovák Slováka, ktorý ide náhodou okolo jachty v Monaku, na tú jachtu predsa pozvať musí. Ja som to cítila ako to významné. (Potlesk.) Prečo teda tá jachta je to, čo vzbudilo verejné pohoršenie a vyvolalo potrebu tlačových konferencií? Prečo, keď dva roky môžeme sledovať na rôznych kauzách prepojenie skupiny J & T so stranou SMER, a to, že J & T robí počas tejto vlády dobré obchody so štátom. A robí ich veľa a kolegovia ich tu vymenovali. Napriek tomu všetkých oslovil pobyt na jachte a myslím, že preto, pretože pobyt ministra Počiatka na jachte je symbolický. Symbolizuje toto všetko, je to emocionálne zachytené a rozumie tomu každý. Rozumie tomu každý občan Slovenskej republiky. Niekedy tie prepojenia sa vysvetľujú ťažko, ale návšteva ministra Počiatka na jachte J & T je veľmi zrozumiteľná a veľmi zrozumiteľne symbolicky vyjadruje, ako sa minister nemá chovať v slušnej spoločnosti. V slušnej spoločnosti politik presadzuje verejný záujem, pretože je za to platený, a nielen to, že je povinný presadzovať verejný záujem, on sa dokonca aj musí chovať tak, aby nevzbudil žiadnu pochybnosť o tom, že nebodaj nestojí na pozícii verejného záujmu. A myslím si, že o tom je aj táto kauza a o tom je toto zasadnutie Národnej rady. Je o tom, či minister Počiatek stojí na pozícii verejného záujmu alebo na pozícii finančných skupín oligarchov. Jeho nastavovanie latky, jeho nastavovanie latky toho, čo je normálne vo vzťahu medzi podnikateľmi na jednej strane a politikmi na strane druhej. J & T ako každá finančná skupina má svoje súkromné záujmy a presadzuje ich vrátane toho, že sa snaží ovplyvniť prostredie, v ktorom sa pohybuje, politické aj právne. Pokiaľ neporušuje právne predpisy, v poriadku. Politik z povahy profesie je povinný presadzovať verejný záujem a dôveryhodnosť politika padá, ako náhle vznikne pochybnosť, či stojí na pozícii verejného záujmu. (Potlesk.) A preto padla dôveryhodnosť pána ministra Počiatka. Padla pre podozrenie z úniku informácií, padla pre preukázané kontakty na J & T. Padla preto, že pán minister neodpovedal dôveryhodne na otázky, ako išiel do Monaka, s kým išiel do Monaka a o čom sa rozprával na jachte. A dôveryhodnosť pána ministra Počiatka padla aj tlačovkou J & T. Pravidlá vzťahu medzi politikmi a biznisom nie sú dané len zákonmi o konflikte záujmov, ale aj pravidlami nepísanými. Je to tak, že latka etiky a morálky tohto vzťahu sa v spoločnosti určuje kauzami. Určuje sa kauzami, pretože tie sú čitateľné. Dnes skúšate, či verejnosť a voliči unesú, čo verejnosť a voliči unesú. Spolu s J & T tlačíte latku týchto etických a morálnych pravidiel vzťahu medzi politikou a biznisom úplne na zem. Ja rozumiem záujmu J & T položiť túto latku pravidiel na zem. Vy ste mali šancu, pán minister Počiatek, položiť ju vyššie. Mohli ste ju položiť vyššie, keby ste odstúpili. Tým, že ste neodstúpili, dali ste najavo, že aj vy máte záujem, aby táto latka etiky a morálky vzťahu medzi politikmi a biznisom ležala na zemi a dala sa kedykoľvek prekročiť. Preto si myslím, že pán minister Počiatek nestojí na pozícii verejného záujmu, preto si myslím, že nemá byť ministrom, a preto budem hlasovať za jeho odvolanie. Ďakujem pekne. (Potlesk.)